Episcopul vicar Benedict Bistrițeanul a oficiat sâmbătă Sfânta Liturghie în capela Centrului de îngrijiri paliative pediatrice „Sfântul Hristofor”, unitate medicală pe care Arhiepiscopia Vadului, Feleacului și Clujului o construiește în localitatea clujeană Sânnicoară.
În cuvânt, ierarhul a vorbit despre viața Sfântului Hristofor, purtătorul de Hristos, și despre responsabilitatea fiecăruia de a-și identifica scopul în viață.
„E foarte important în lumea aceasta să ne identificăm rolul. Nu zic în sensul unei piese de teatru banale, fără intrigă, ci, dimpotrivă, într-o viață în care să ne simțim angajați și împliniți”.
„Foarte mulți ne chinuim pentru că facem altceva decât am simți noi că ar trebui să facem. Sau ne chinuim pentru că nu suntem în stare să punem toată inima acolo unde se întâmplă un lucru pe care noi am vrea să-l facem”.
„Fericiți am fi dacă am fi cu toată inima într-o anumită lucrare în care ne așează Dumnezeu și dacă această lucrare ar aduce foarte mult bine în jurul nostru, în mijlocul celor care ne ducem existența”.
Făcând referire la Sfântul Hristofor, care potrivit tradiției avea o înălțime semnificativă, Episcopul vicar Benedict Bistrițeanul a spus că:
„Noi suntem cei cu brațele mari, foarte mari, dar noi, în sensul acesta, trebuie să ne micșorăm și să facem pe cei mititei să crească. Este aceeași metodologie să facem să crească, să facem să simtă viața sau ziua de astăzi, ca întreaga viață, ca o zi de Paști, ca o zi de Crăciun, ca o zi de sărbătoare”.
„În alte situații, viața se măsoară altfel. Nu în 90 de ani, sau mai mulți, ci se măsoară zile și în mod normal. Ziua este singura măsură adevărată a vieții. Astăzi este cea mai frumoasă zi din viața noastră”, a adăugat la final Preasfințitul Părinte Benedict Bistrițeanul.
Centrul „Sfântul Hristofor”
Piatra de temelie a Centrului de îngrijiri paliativ pediatrice „Sfântul Hristofor a fost sfințită în data de 13 octombrie 2022, de Înaltpreasfințitul Părinte Andrei, Arhiepiscopul Vadului, Feleacului și Clujului și Mitropolitul Clujului, Maramureșului și Sălajului, și Preasfințitul Părinte Benedict Bistrițeanul, Episcopul-vicar al Arhiepiscopiei Vadului, Feleacului și Clujului.
La nivelul Arhiepiscopiei Vadului, Feleacului și Clujului mai funcționează un astfel de centru, ocrotit de Sfântul Nectarie și înființat în 2012 de vrednicul de pomenire Episcop Vasile Fluturaș.
Foto credit: Mitropolia Clujului, Maramureșului și Sălajului